Uniuersis presentes litteras inspecturis, nos Hugo de Mirabello legum professor prepositus ecclesie mimatensis uicarius generalis in spiritualibus et temporalibus reuerendi patris in Christo et Domino domini Guillemi Dei gratia lingonensis episcopi salutem in Domino sempiternum. Noueritis quod cum defunctus Guido de Grossobosco domicellus pia deuocione motus ad Dei tocius que trinitatis laudem gloriam et honorem cultus diuini augmentacione eciam pro salute et remedio anime sue parentum antecessorum amicorum et benefactorum suorum et ut populi deuocio ecclesia cultum diuinum pocius ageretur in testamento seu extrema sui uoluntate dederit in puram et perpetuam elemosinam religioso uiro priori de Tardo uilla qui tunc erat uel qui pro tempore fuerit pro se et successoribus suis tam pro celebrando seu celebrari faciendo diuinum officium in quadam capella fondanda et construenda apud Uerroingias parochiatus ecclesie de dicto Tardo in augmentationem ipsius ecclesie de Tardo uilla unam peciam uinee continentem circa duo iournalia sitam in finagio de Dyuione in loco dicto es longeotes iuxta uineam Uillemi de Marcilleyo unum mansum situm apud Dyuionem iuxta mansum Euurardi de Flaceyo et unam domum cum manso tam a parte anteriori quam posteriori sitam in uico de Ponte Arnaul iuxta domum Bartholomey filii Iohanis Morel et unam marcham argenti pro calice ad opus dicte capelle conficiendo admortizatam per illustrissimum principem dominum Odonem ducem Burgondie prout de premissis per legitima documenta nobis constitit euidenter, ueniens ad nos religiosus uir frater Iohannes de Uiangiis prior et curatus de Tardo predicto nobis humiliter supplicauit quatenus cum premissa in laudem gloriam et honorem Dei et totius trinitatis cultus diuini et reddituum sui prioratus augmentacionem facta et concessa sint et quod deinceps ipse prior et sui successores teneantur propter premissa et secundum deuocionem predicti testatoris qualibet ebdomada tres missas in uilla de Uerrangiis in capella in eadem uilla fundanda celebrare seu per capellanum ydoneum facere celebrarique absque auctoritate et consensu ordinarii fieri nequeunt constructori dicte capelle in uilla de Uerrangiis construende et edificande consentire predicta confirmando auctoritate ordinaria dignaremur. Nos uero super premissis tam per iuramentum dicti prioris ad sancta Dei euangelia coram nobis corporaliter prestitum quam aliis certis et legitimis documentis diligenter informati attendentes ex premissis cultus diuini necnon reddituum prioris et prioratus predictorum augmentacionem dicti prioris deuote supplicationi annuentes consideratis premissis et aliis considerandis que animum nostrum ad hoc induxerunt quod predicta capella fiat et construatur in dicta uilla de Uerrangiis dicto priori concedimus per presentes predictas que possessiones dicto priori et suis successoribus sic ut premittitur datas et legatas et per prefatum dictum ducem Burgondie admortizatas ita cum quod dictus prior et sui successores tres missas qualibet ebdomada sine submissa sine alta uoce celebrare uel per capellanum ydoneum celebrari facere teneantur auctoritate ordinaria laudamus approbamus ac eciam confirmamus et in premissis omnibus et singulis auctoritatem nostram interponimus et decretum dicti domini episcopi et successorum suorum iure iuridicione et correctione ac cuiuslibet alterius eciam iure saluo. In cuius rei testimonium sigillum curie lingonensis presentibus litteris duximus apponendi. Datum die sabbati post festum Assumptionis beate Marie uirginis anno Domini millesimo trecentesimo quadragesimo quinto.